Az 1977-es Világkupán 1500 méteren győzött jó taktikával. 200 méterrel a vége előtt váltott tempót, 11,8-as utolsó előtti 100 métert futva faképnél hagyta az olimpiai bajnok új-zélandi John Walkert, 25,1-es utolsó 200 méterével aranyérmes lett. A prágai Európa-bajnokságra már esélyesként érkezett 1978-ban. Itt csapott össze először látványosan honfitársával, Sebastian Coe-val, akivel később is hosszú rivalizálást éltek meg. A 800 méteres döntőben le is győzte Coe-t, 1:44,09-es egyéni csúcsával mégis csak ezüstérmes lett, nagy meglepetésre a kelet-német Olaf Beyer nyert. 1500 méteren Coe nem indult, Ovett pedig megszerezte a győzelmet. Az év végén a kenyai Henry Rono mögött második lett az év atlétája választáson, a "BBC Sports Personality of the Year" díjat pedig megkapta.